‘Boete of tronk vir Myeni’, sê hofDudu Myeni, voormalige voorsitter van die SAL-raad. (Foto: ANA) Dudu Myeni, voormalige voorsitter van die Suid-Afrikaanse Lugdiens, is ŉ boete van R120 000 of twee jaar tronkstraf opgelê. Dít nadat sy strafregtelik vervolg is vir die bekendmaking van ŉ beskermende getuie se identiteit tydens haar getuienis voor die kommissie na staatskaping. Die helfte van die vonnis is egter opgeskort. Myeni het Woensdag in die Johannesburgse landdroshof verskyn op aanklagte van regsverydeling. Phindi Mjonondwane, woordvoerder van die Nasionale Vervolgingsgesag (NVG), het aan eNCA gesê dat Myeni skuld beken het op aanklagte van regsverydeling, waarna sy ŉ pleit-en-vonnisooreenkoms met die staat aangegaan het. “Albei partye het voorgestel dat ŉ boete van R120 000 opgelê word. Die helfte hiervan is opgeskort wat beteken dat sy net R60 000 aan die staat moet betaal. Sy het reeds reëlings getref om dié bedrag in twee paaiemente te betaal,” sê Mjonondwane. Die eerste paaiement van R30 000 is vandag verskuldig, terwyl die tweede en laaste paaiement op of voor 29 Augustus betaal moet word. “Die ander R60 000 sal opgeskort bly op voorwaarde dat Myeni nie weer skuldig bevind word aan regsverydeling binne die volgende vyf jaar nie.” Mjonondwane het bygevoeg dat die NVG Myeni se vonnis verwelkom. “Ons glo dat die vonnis regverdig is. Dit is nie skokkend nie, maar tog is dit nie te toegeeflik nie. Dit ondersteun eintlik die beginsel van gelykheid voor die hof.” Myeni is strafregtelik vervolg nadat sy in November 2020 virtueel voor die kommissie getuig het. Sy is hiertydens in kennis gestel dat die betrokke getuie slegs as “Mnr. X” bekend sou staan en dat dié se naam nie bekendgemaak mag word nie. Sy het egter die getuie se naam by vier agtereenvolgende geleenthede genoem.